অন্যান্যবার যাঁরা থাকেন, তাঁরা যে সকলেই ছিলেন, তা নয়। ভ্রাতৃ-তালিকায় এবার এমনিতেই লোক কমিয়ে দিয়েছেন মমতা বন্দ্যোপাধ্যায়। ছিলেন অরূপ বিশ্বাস, ফিরহাদ হাকিম, শোভন চট্টোপাধ্যায়, পার্থ চট্টোপাধ্যায়, সুব্রত বক্সি, ডেরেক ও’ব্রায়েন, জাভেদ খান, সুলতান আহমেদ, সমীর (বুয়া) চক্রবর্তীরা। কিন্তু উল্লেখযোগ্য সংযোজন মন্ত্রী রাজীব। গত বন্যার সময় থেকে মুখ্যমন্ত্রীর রোষে পড়েছিলেন সেচমন্ত্রী। তাঁর বিরুদ্ধে অভিযোগ ছিল, বন্যা-মোকাবিলার চেয়ে প্রচারমাধ্যমে নিজেকে তুলে ধরতেই বেশি উৎসাহী তিনি। যে কারণে, বন্যা পরিস্থিতির জন্য মুখ্যমন্ত্রী লন্ডন-সফর কাটছাঁট করে কলকাতায় ফিরে এসে যে বৈঠক করেছিলেন, তাতে ডাক পাননি খোদ সেচমন্ত্রীই।
পরবর্তীকালেও ওই বিষয়ক বৈঠকে দফতরের সচিবকেই আমন্ত্রণ জানিয়েছেন মমতা। বন্যা ছাড়াও বিভিন্ন সময়ে খবরের কাগজে এবং চ্যানেলে চ্যানেলে অহরহ তাঁর ছবি প্রকাশিত হওয়া নিয়েও কুপিত ছিলেন মমতা। রাজীব সেই থেকেই আলোকবৃত্তের বাইরে। ইদানীং কাগজে ছবি প্রকাশের বিষয়েও ‘সতর্ক’ হয়েছেন। ফলে তাঁর কয়েক মাসের ‘নির্বাসন’ কাটার ইঙ্গিত মিলেছে এদিন।
যেমন প্রশ্ন তৈরি হয়েছে শ্রীকান্তকে নিয়ে। গতবারই প্রথম ফোঁটা-তালিকায় ঢুকেছিলেন এই প্রযোজক। বছর ঘুরতেই বাদ! যার পিছনে তারাতলা-কাণ্ড থাকলেও থাকতে পারে বলে অভিমত তৃণমূলের একাংশের। এমনিতে শ্রীকান্তের সঙ্গে প্রকাশ্যে মমতার সম্পর্ক ঠিকই আছে। বিজয়া সম্মিলনীতেও তিনি আমন্ত্রিত ছিলেন। কিন্তু ভাইফোঁটার আসরে তাঁকে দেখতে পাননি বাকি ভাইয়েরা। যেমন তাঁকে ইদানীং নবান্ন বা মমতার গাড়ির পিছনের সিটে দেখা যায় না।  
ভাইফোঁটার আড্ডায় এদিন কাজ বণ্টনেও ‘বার্তা’ দিয়েছেন মমতা। আজ, শনিবার নয়াদিল্লিতে বাণিজ্য মেলার উদ্বোধনে রাজ্যের প্রতিনিধি হিসাবে পার্থকে যেতে বলেছেন মুখ্যমন্ত্রী। সেখানে রাজ্য সরকারের তরফে একটি বৈঠকেও হাজির থাকবেন পার্থ। আবার ডিসেম্বরে ‘সংহতিদিবসে’র কর্মসূচির জন্য সাংগঠনিক প্রস্তুতির ভার দিয়েছেন সুব্রতকে। মমতার এই পদক্ষেপ থেকে এক মন্ত্রীর উপলব্ধি, ‘‘সামনে ভোট। দলের সামনে নানা পরিস্থিতি তৈরি হয়েছে। সম্ভবত সেসব কথা মাথায় রেখেই এই বিন্যাস।’’
নেত্রীর বৃত্তে তরুণ প্রজন্মের এগিয়ে থাকার প্রতিযোগিতা তীব্র হতে একটু পিছিয়ে পড়েছিলেন পার্থ-সুব্রত। গতি কমিয়েছিলেন দুই নেতা। সম্ভবত সেই বার্তা পেয়েই এদিন হাল্কা ঘুরেছে কালীঘাটের হাওয়া। সেই আঁচ পেয়ে ফোঁটা নিয়ে মুচকি হেসেছেন এই মাঠের দুই পুরনো খেলোয়াড়। আবার ভোটের মুখে এবারের ফোঁটায় তরুণ সংগঠক তথা সাংসদ শুভেন্দু অধিকারী ডাক পাবেন বলে ভেবেছিল দলের একাংশ। মুর্শিদাবাদ, মালদহ এবং উত্তর দিনাজপুরে দলের দায়িত্ব পালনে ‘সফল’ হলেও আমন্ত্রণ ছিল না তমলুকের সাংসদের।
রাজীব বন্দ্যোপাধ্যায়। —ফাইল চিত্র
mamata banerjee,mamata bandyopadhyay,rajiv banerjee,srikanta mohta,arup biswas,firhad hakim,sovan chatterjee,partha chatterjee,subrata bakshi,derek o'brien